CELEX: 32005D0933
Language: sk
Date: 2005-12-21 00:00:00
Title: 2005/933/ES: Rozhodnutie Komisie z  21. decembra 2005 , ktorým sa po druhýkrát mení a dopĺňa rozhodnutie 2005/693/ES, ktoré sa týka určitých ochranných opatrení v súvislosti s vtáčou chrípkou v Rusku  [oznámené pod číslom K(2005) 5563]   (Text s významom pre EHP)

23.12.2005   
            
            
               SK
            
            
               Úradný vestník Európskej únie
            
            
               L 340/70
            
         
      ROZHODNUTIE KOMISIE
   
   z 21. decembra 2005,
   ktorým sa po druhýkrát mení a dopĺňa rozhodnutie 2005/693/ES, ktoré sa týka určitých ochranných opatrení v súvislosti s vtáčou chrípkou v Rusku
   [oznámené pod číslom K(2005) 5563]
   (Text s významom pre EHP)
   (2005/933/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/496/EHS z 15. júla 1991, stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
   keďže:
   
               (1)
            
            
               Vtáčia chrípka je infekčné vírusové ochorenie hydiny a vtákov, spôsobujúce úmrtnosť a poruchy, ktoré môžu rýchlo nadobudnúť epizootické rozmery, a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny.
            
         
               (2)
            
            
               Rozhodnutie Komisie 2005/693/ES zo 6. októbra 2005 o určitých ochranných opatreniach v súvislosti s vtáčou chrípkou v Rusku (3) bolo prijaté na základe prepuknutia vtáčej chrípky v Rusku. Týmto rozhodnutím sa pozastavuje dovoz iných vtákov ako hydiny z Ruska a nespracovaného peria a častí peria z regiónov Ruska, uvedených v prílohe I k predmetnému rozhodnutiu.
            
         
               (3)
            
            
               Prepuknutia vtáčej chrípky sa naďalej vyskytujú v niektorých častiach Ruska, a preto je potrebné predĺžiť platnosť opatrení stanovených v rozhodnutí 2005/693/ES. Toto rozhodnutie sa však môže preskúmať pred týmto dátumom na základe informácií poskytnutých príslušnými ruskými veterinárnymi orgánmi.
            
         
               (4)
            
            
               Prepuknutia nákazy v európskej časti Ruska sa vyskytli iba v centrálnej oblasti, zatiaľ čo v severných regiónoch sa nevyskytli žiadne prepuknutia nákazy. Dovoz nespracovaného peria a častí peria z tohto štátu preto už nemusí byť pozastavený.
            
         
               (5)
            
            
               Rozhodnutie 2005/693/ES by sa preto malo zodpovedajúcim spôsobom zmeniť a doplniť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Rozhodnutie 2005/693/ES sa mení a dopĺňa takto:
   
               1.
            
            
               V článku 3 sa slová „31. decembra 2005“ nahrádzajú slovami „31. marca 2006“.
            
         
               2.
            
            
               Príloha I sa nahrádza prílohou k tomuto rozhodnutiu.
            
         Článok 2
   Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Bezodkladne o tom informujú Komisiu.
   Článok 3
   Toto rozhodnutie je určené členským štátom.
   
      V Bruseli 21. decembra 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 268, 24.9.1991, s. 56. Smernica naposledy zmenená a doplnená Aktom o pristúpení z roku 2003.
   
      (2)  Ú. v. ES L 24, 30.1.1998, s. 9. Smernica naposledy zmenená a doplnená nariadením Európskeho parlamentu a Rady (ES) č. 882/2004 (Ú. v. EÚ L 165, 30.4.2004, s. 1).
   
      (3)  Ú. v. EÚ L 263, 8.10.2005, s. 22. Rozhodnutie zmenené a doplnené rozhodnutím 2005/740/ES (Ú. v. EÚ L 276, 21.10.2005, s. 68).
   
      PRÍLOHA
      
         
            „PRÍLOHA I
            Federálne okruhy Ruska uvedené v článku 1 ods. 2 a 3
            1.   Federálny okruh Ďalekého východu
            Zahŕňa tieto subjekty Ruskej federácie: Amurská oblasť, Čukotský autonómny okruh, Židovská autonómna oblasť, Kamčatská oblasť, Chabarovský kraj, Koriacky autonómny okruh, Magadanská oblasť, Prímorský kraj, Republika Sacha (Jakutsko), Sachalinská oblasť.
            2.   Sibírsky federálny okruh
            Zahŕňa tieto subjekty Ruskej federácie: Agský buriatsky autonómny okruh, Altajská republika, Altajský kraj, Buriatska republika, Čitská oblasť, Evenkovský autonómny okruh, Irkutská oblasť, Kemerovská oblasť, Chakaská republika, Krasnojarský kraj, Novosibirská oblasť, Omská oblasť, Tajmýrsky autonómny okruh, Tomská oblasť, Tuvianska republika, Usťordský buriatsky autonómny okruh.
            3.   Uralský federálny okruh
            Zahŕňa tieto subjekty Ruskej federácie: Čeľabinská oblasť, Chantyjskomansijský autonómny okruh, Kurganská oblasť, Sverdlovská oblasť, Ťumenská oblasť, Jamalskonenecký autonómny okruh.
            4.   Centrálny federálny okruh
            Zahŕňa tieto subjekty Ruskej federácie: Belgorodská oblasť, Brianska oblasť, Ivanovská oblasť, Kalužská oblasť, Kurská oblasť, Lipecká oblasť, Moskva (federálne mesto), Moskovská oblasť, Oriolska oblasť, Rjazanská oblasť, Tambovská oblasť, Tulská oblasť, Vladimírska oblasť, Voronežská oblasť.
            5.   Južný federálny okruh
            Zahŕňa tieto subjekty Ruskej federácie: Adygejská republika, Astrachánska oblasť, Čečenská republika, Dagestanská republika, Ingušská republika, Kabardskobalkarská republika, Kalmycká republika, Karačajsko-čerkeská republika, Krasnodarský kraj, Republika severného Osetska-Alanie, Stavropolský kraj, Rostovská oblasť, Volgogradská oblasť.
            6.   Povolžský (Volga) federálny okruh
            Zahŕňa tieto subjekty Ruskej federácie: Baškirská republika, Čuvašská republika, Kirovská oblasť, Marijská republika, Mordvianska republika, Nižnonovgorodská oblasť, Orenburská oblasť, Penzianska oblasť, Permská oblasť, Permský autonómny okruh, Samarská oblasť, Saratovská oblasť, Tatárska republika, Udmurtská republika, Ulianovská oblasť.“